# Bemærkninger til forslaget

#### Almindelige bemærkninger

**1. Indledning**

1. Den overordnede baggrund for forslaget

Den 1. januar 2017 trådte Inatsisartutlov nr. 20 af 28. november 2016 om mediestøtte i kraft. Inatsisartutloven erstattede Selvstyrets bekendtgørelse nr. 19 af 8. oktober 2015 om medietilskud og Selvstyrets bekendtgørelse nr. 10 af 26. maj 2016 om driftstilskud til landsdækkende trykte medier. Inatsisartutloven er indholdsmæssigt baseret på en videreførelse af de dagældende mediestøtteordninger om projekttilskud og om produktionsstøtte i form af driftstilskud. Formålet var overordnet at sikre og fremme et alsidigt og mangfoldigt udbud af nyheder af samfundsmæssig og kulturel karakter med henblik på styrkelse af demokratiet og den demokratiske debat. Ændringen af reglerne til lovniveau blev begrundet med hensynet til at sikre mediestøttereglerne en parlamentarisk forankring, samt at reglerne således også kun vil kunne ændres, hvis der er parlamentarisk tilslutning hertil.

Inatsisartuts Udvalg for Kultur, Uddannelse, Forskning og Kirke afgav i forbindelse med lovforslagets 3. behandling en tillægsbetænkning, hvori det bl.a. blev anført, at man på ny havde drøftet de konkrete støtteformer, herunder todelingen af mediestøtten, som på daværende tidspunkt stadig var af forholdsvis ny dato. Udvalget vurderede i den forbindelse, at den konkrete effekt af todelingen endnu ikke kunne fastlægges med sikkerhed. På den baggrund ønskede udvalget, at mediestøttens todeling blev evalueret med henblik på at undersøge, hvorvidt de i loven fastsatte formål bag mediestøtten og de enkelte tilskudsformer rent faktisk sikres, herunder om sondringen mellem driftstilskud og projekttilskud er med til at sikre lovens formål. Det blev samtidig påpeget, at der i evalueringen også skulle indgå en vurdering af, om todelingen af mediestøtten skal fastholdes. Inatsisartut fastsatte på den baggrund i forbindelse med vedtagelsen af Inatsisartutloven, at tilskudsordningerne evalueres efter 2 års virke. Dette skulle ske med henblik på at vurdere, om støtteordningen lever op til sit formål.

Det daværende Naalakkersuisut foretog herefter en ekstern evaluering af den gældende mediestøtteordning ved benyttelse af Revisions- og konsulentvirksomheden Deloitte, som udmøntede sig i en rapport, der blev omdelt til Inatsisartut i 2019.

Det konkluderes i evalueringen, at mediestøtteordningen ikke har påvirket medieudbuddet mellem 2017-2019, men at der imidlertid er en række betingelser, som påvirker ordningens mulighed for at understøtte et bredt og mangfoldigt udbud af medier. Det blev i den forbindelse anbefalet, at disse betingelser bør genovervejes. Det blev endvidere anført, at det ikke på daværende tidspunkt var muligt at konkludere, hvorvidt mediestøtteordningen lever op til sit formål. Ligeledes var det ikke muligt at vurdere, hvilken effekt todelingen har haft i forhold til ordningens formål. Dette blev begrundet med den minimale anvendelse af mediestøtteordningen og særligt projekttilskuddet. Det anførtes videre, at der er en række betingelser for at kunne ansøge om mediestøtte. Nogle af disse betingelser opleves som reelle barrierer for at kunne benytte ordningen. Derudover var der en række andre observationer, som særligt påvirker medielandskabet og derfor også mediestøtteordningen.

På baggrund af evalueringens afdækning af oplevede barriere og andre observationer, fremstilles i rapporten en række anbefalinger for at styrke mediestøtteordningen, navnlig i forhold til projektstøtteordningen.

Det daværende Departement for Uddannelse, Kultur og Kirke fulgte op på evalueringens anbefalinger, bl.a. ved gøre opmærksom på ordningen på internettet. Det kan til trods herfor nogle år efter fortsat konstateres, at projekttilskudsordningen ikke fungerer efter hensigten, og det forventes heller ikke, at den kommer til det fremover. Det kan samtidig konstateres, at projekttilskudspuljen siden lovens vedtagelse i stedet for at blive udbetalt, er blevet overført ved TB-ansøgning til driftstilskudspuljen.

**2. Hovedpunkter i forslaget**

a) Gældende ret

Gældende ret består af Inatsisartutlov nr. 20 af 28. november 2016 om mediestøtte. Formålet med Inatsisartutloven er overordnet at sikre og fremme et alsidigt og mangfoldigt udbud af nyheder af samfundsmæssig og kulturel karakter med henblik på styrkelse af demokratiet og den demokratiske debat.

Inatsisartutloven fastslår i § 1, stk. 1, at mediestøtte ydes i form af enten projekttilskud eller driftstilskud. I § 1, stk. 2 og 3 defineres, hvad der forstås ved de to tilskudsformer. Det er herom fastsat, at der ved projekttilskud forstås tilskud til en aktivitet, der afvikles over en afgrænset periode med et konkret mål eller slutresultat, og at der ved driftstilskud forstås tilskud til dækning af udgifter til løbende drift, herunder udgifter til personale og lokaler.

Inatsisartutloven fastsætter desuden i § 1, stk. 4, at tilskud ydes inden for en på finansloven fastsat bevilling til projekttilskud henholdsvis driftstilskud.

Endvidere er der i § 3 for begge tilskudstyper fastsat følgende fælles betingelser:

”§ 3. Det er en betingelse for modtagelse af tilskud, at:

1) mediet har hjemsted i Grønland,

2) mediet i hele støtteperioden har en ansvarshavende redaktør,

3) mediet har redaktionelle medarbejdere, som sammen med den ansvarshavende redaktør har et samlet timetal, der udgør mindst 3 årsværk, medmindre ansøgeren har opstartet sin virksomhed i ansøgningsåret eller året inden ansøgningsåret,

4) udgivelserne indeholder selvstændigt journalistisk bearbejdet stof, som primært omhandler politiske, samfundsrelaterede og kulturelle temaer, hvor mindst halvdelen af indholdet består af redaktionelt stof, hvori ikke medregnes reklamer, i form af artikler inden for et bredt emneområde og med fokus på behandling af aktuelt nyhedsstof,

5) udgivelserne henvender sig til en bred kreds af brugere og ikke alene mod bestemte erhvervs- eller faggrupper, medlemmer af arbejdstager-, arbejdsgiver- eller brancheorganisationer, politiske partier eller ansatte i forskellige institutioner, og

6) udgivelserne som minimum foreligger på grønlandsk.

 Stk. 2. Tilskud kan betinges af vilkår knyttet til tilskudsbevillingen.”

I §§ 4-5 er der fastsat bestemmelser om anvendelsesområdet og tilskudsbetingelser for projekttilskud.

Det er fastsat i § 4, at projekttilskud kan gives til projekter, der har til formål at fremme den skrevne, herunder internetbaserede, formidling af samfundsmæssige oplysninger, den demokratiske debat og alsidighed i mediebilledet.

Det er fastsat i§ 5, stk. 1, at projekttilskuddet ydes til etablering eller udvikling af et projekt.

I § 5, stk. 2 er det fastsat, at tilskud til etablering ydes til projekter, herunder etablering af nyhedsmedier, som har til formål at formidle selvstændigt journalistisk bearbejdet stof.

I § 5, stk. 3 er det fastsat, at tilskud til udvikling ydes til projekter, som har til formål at omstille eller udvikle et eksisterende, selvstændigt nyhedsmedium.

Desuden kan der i henhold til stk. 4 tillige ydes tilskud til forundersøgelser vedrørende projekter, der er omfattet af stk. 2 eller 3.

Endelig er det fastsat i § 5, stk. 5, at tilskud ikke kan ydes som generel produktionsstøtte i form af driftstilskud til den pågældende medieaktørs virksomhed.

I §§ 6-8 er der fastsat bestemmelser om tilskudsbetingelser for projekttilskud

Det er fastsat i § 6, at der til projekter, der falder inden for lovens anvendelsesområde, kan ydes tilskud på op til 70 % af budgettet for det tilskudsberettigede projekt, hvis betingelserne herfor i kapitel 2 samt §§ 7, 8 og 11 er opfyldt.

Der er samtidig i § 7 fastsat en række specifikke betingelser for modtagelse af projekttilskud. Det er således en betingelse, at:

- mediet udkommer mindst 1 gang månedligt, eller har daglige opdateringer, hvis der er tale om et internetbaseret medie,

- mediet stilles til rådighed i hele landet på ens vilkår for brugerne og er tilgængeligt for alle,

- ansøger fremviser en økonomisk bæredygtig forretningsplan for medieprojektet, der sandsynliggør, at projektet kan gennemføres som planlagt, og

- ansøger opfylder eventuelle vilkår for tilskudsbevillingen.

Der er desuden i § 8 indsat et øvre loft for hvor mange gange, et projekt kan modtage tilskud:

 § 8. Et projekt, som har modtaget tilskud, kan bevilges tilskud yderligere 2 gange, hvis projektet ikke allerede er gennemført.

 Stk. 2. Hvis samme medie søger om tilskud til flere end 1 projekt i samme år, skal ansøgningerne indgives i en prioriteret rækkefølge.

Det er desuden fastsat i § 9, at Naalakkersuisut fastsætter et tildelingsudvalg, som på et årligt møde behandler indkomne ansøgninger om projekttilskud og træffer afgørelse om tildeling af tilskud. I bestemmelsens stk. 2 er det fastsat, at Naalakkersuisut fastsætter en forretningsorden for udvalget. Endelig er det i stk. 3 og 4 fastsat, at udvalgets afgørelser ikke kan indbringes for anden administrativ myndighed, og at Naalakkersuisut stiller sekretariatsbistand til rådighed for udvalget.

Der er derudover i § 10 fastsat regler om indstilling og udpegelse til udvalget, medlemsantal, kvalifikationskrav, udpegelsesperiode samt tildeling af honorar og godtgørelse af rejseudgifter.

I §§ 15 og 16 er der fastsat bestemmelser om anvendelsesområdet og tilskudsbetingelser for driftstilskud.

Det er i § 15 fastsat, at Naalakkersuisut som generel produktionsstøtte yder et årligt driftstilskud til landsdækkende, trykte medier, der har til formål at fremme formidling af samfundsmæssige oplysninger, den demokratiske debat og alsidighed i mediebilledet

Det er i § 16 fastsat, at det er en betingelse for modtagelse af driftstilskud, at:

1) mediet udkommer i trykt form mindst 1 gang månedligt i hele landet,

2) ansøgning om driftstilskud er modtaget af Naalakkersuisut inden for den herfor fastsatte frist, jf. § 17, stk. 1, og

3) at Naalakkersuisut senest samtidig med ansøgningen om tilskud har modtaget ansøgers seneste revisorpåtegnede regnskab og nødvendig dokumentation, jf. § 17, stk. 2 og 3.

Det er desuden fastsat i Inatsisartutlovens § 18, stk. 1, at bevillingen til driftstilskud kan opdeles i 2 puljer, hvis fordeling fastsættes på finansloven. Den ene pulje kan omfatte medier, der udkommer mindst 1 gang ugentligt. Den anden pulje kan omfatte medier, der udkommer sjældnere end 1 gang ugentligt men dog mindst 1 gang månedligt.

Det er fastsat i § 18, stk. 2, at driftstilskud kan tildeles forholdsmæssigt inden for hver pulje på baggrund af hvert medies antal udgivelser i støtteåret, der opfylder betingelserne for tilskud, sat i forhold til det samlede antal tilskudsberettigende udgivelser inden for puljen i støtteåret.

Det er fastsat i § 18, stk. 3, at den samlede bevilling for hver pulje udmøntes til fulde, hvis der blot er mindst 1 ansøger, der opfylder betingelserne for tilskud.

Herudover er der tillige regler om ansøgningsprocedure, regnskabs- og revisionskrav, administration, tilsyn og sanktioner.

b) Forslaget

Forslaget består overordnet i, at reglerne om projekttilskud udgår. Herefter vil Inatsisartutloven alene omfatte regler om driftstilskud.

De bestemmelser, der udgår, omfatter både regler om anvendelsesområde og definitioner, betingelser for projekttilskud, bestemmelserne om tildelingsudvalget, procedure for ansøgning af projekttilskud og reglerne om regnskab og revision i forbindelse med modtagelse af projekttilskud.

Dette har medført, at flere bestemmelser som § 1, stk. 2, § 2, stk. 5 og §§ 20-22 samt enkelte hele kapitler i form af kapitel 2 og 3 udgår, mens en række bestemmelser tilrettes med henblik på alene at regulere driftstilskud. Det drejer sig om § 1, § 2, stk. 1, § 16 og § 23.

Endelig er det fastsat i forslagets § 2at forslaget træder i kraft den 1. januar 2023.

**3. Økonomiske og administrative konsekvenser for det offentlige**

Der er i finansloven afsat en bevilling til projekttilskud på hovedkonto 40.94.28 Projekttilskud til skrevne medier i Grønland (Tilskudsbevilling). Bevillingen er i finansloven for 2022 på 532.000 kr.

Der er i finansloven afsat en bevilling til driftstilskud på hovedkonto 40.94.29 Driftstilskud til skrevne medier i Grønland (Tilskudsbevilling). Bevillingen er i finansloven for 2022 på 767.000 kr.

Når der ikke længere kan ydes projekttilskud, vil der heller ikke længere skulle afsættes en bevilling hertil på finansloven.

Da det er Inatsisartut, der på finansloven fastsætter omfanget af mediestøtten, vil forslaget ikke i sig selv indebære økonomiske eller administrative konsekvenser for det offentlige.

Selv om projektstøtte ikke er bevilget siden Inatsisartutlovens vedtagelse, vil forslaget formelt set medføre en administrativ konsekvens i form af nedlæggelse af tildelingsudvalget og samtidig vil Naalakkersuisuts forpligtelse til at stille sekretariatsbistand til udvalgets rådighed ophøre. Tilsvarende vil forpligtelsen til at honorere udvalget og yde godtgørelse for rejseudgifter, jf. Inatsisartlovens § 10, stk. 4 også ophøre.

**4. Økonomiske og administrative konsekvenser for erhvervslivet**

Forslaget vil ikke medføre indebærer udgifter for erhvervslivet, idet projekttilskud, som nævnt ikke er blevet udbetalt i en årrække.

**5. Konsekvenser for miljø, natur og folkesundhed**

Lovforslaget indebærer ingen konsekvenser for miljøet og naturen.

**6. Konsekvenser for borgerne**

Forslaget har ingen konsekvenser for borgerne.

**7. Andre væsentlige konsekvenser**

Lovforslaget har ingen andre væsentlige konsekvenser.

**8. Høring af myndigheder og organisationer m.v.**

Lovforslaget har i perioden xx. xxx 2022 til xx. xxxx 2022 været i høring. Der henvises til bilag 2 til bemærkningerne om høringen.

**Bemærkninger til forslagets enkelte bestemmelser**

### Til § 1

Til nr. 1

Bestemmelsen er sammensat af ordlyden af den gældende Inatsisartutlovs § 1 og § 15, således at alle henvisninger til projektstøtte i den gældende Inatsisartutlovs § 1 er udgået. Bestemmelsens stk. 2 er en videreførelse af den gældende Inatsisartutlovs § 1, stk. 3 med en tilføjelse af ”generel produktionsstøtte” fra den gældende Inatsisartutlovs § 15. Herudover er den gældende Inatsisartutlovs § 1, stk. 4 delvist indarbejdet i stk. 1.

Til nr. 2

Bestemmelsen skyldes, at den gældende Inatsisartutlovs § 2, stk. 1 omhandler både trykte og skrevne internetbaserede nyheds- og aktualitetsmedier. Hvis ændringen ikke foretages, vil der kunne ydes driftstilskud til internetbaserede nyheds- og aktualitetsmedier, hvis blot mediet udkommer i trykt form mindst en gang om måneden. Derfor er ”eller skrevne internetbaserede” udgået i bestemmelsen.

Til nr. 3

I forlængelse af det under bemærkningerne til nr. 2 anførte foreslås den gældende Inatsisartutlovs § 2, stk. 5 også ophævet, jf. forslagets nr. 3, umiddelbart nedenfor. Bestemmelsen indeholder en definition af skrevne internetbaserede medier.

Bestemmelsen skyldes, at mediestøtten som konsekvens af ophævelse af reglerne om projektstøtte fremover alene ydes som driftsstøtte til trykte medier. Bestemmelsen er således en konsekvens af den foreslåede nye affattelse af § 2, stk. 1, hvor ”eller skrevne internetbaserede” er udgået. Der er herefter ikke længere behov for at definere skrevne internetbaserede medier.

Til nr. 4

Bestemmelsen betyder, at 2 kapitler i den gældende Inatsisartutlov ophæves. Det drejer sig om kapitel 2, som omhandler fælles betingelser for tilskud og kapitel 3, som alene omhandler projekttilskud.

Den gældende Inatsisartutlovs kapitel 2 i form af § 3, som også omhandler driftstilskud, er i forlængelse heraf blevet indarbejdet i den gældende Inatsisartutlovs § 16, jf. nærmere nedefor under forslagets nr. 7.

Til nr. 5

Bestemmelsen skal ses i sammenhæng med, at mediestøtten fremover alene vil blive bevilget i form af driftstilskud, hvorfor der ikke vurderes at være behov for at påpege, at kapitlet specifikt omhandler driftstilskud. Samtidig er det fundet hensigtsmæssigt at medtage afsnitsoverskrifter i kapiteloverskriften.

Til nr. 6

Der er tale om en konsekvensændring, som beror på, at den gældende Inatsisartutlovs § 15 foreslås indarbejdet i en ny § 1, jf. det anførte ovenfor under bemærkningerne til forslagets nr. 1.

Til nr. 7

Eftersom mediestøtte fremover alene vil omfatte én type tilskud i form af driftstilskud, er der ikke behov for en opdeling af betingelserne i form af fælles betingelser for tilskud i den gældende Inatsisartutlovs § 3 og de betingelser i den gældende Inatsisartutlovs § 16, der specifikt omhandler driftstilskud.

Derfor foreslås betingelserne indarbejdet i en fælles § 16, hvoraf stk. 1, nr. 1-6 består af den gældende Inatsisartutlovs § 3, stk. 1.

Til nr. 8

Bestemmelsen er en konsekvensændring som følge af, at projektstøtten udgår, hvilket er ensbetydende med, at §§ 20-22 i den gældende Inatsisartutlovs kapitel 5 ophæves. Kapitel 5 vil derfor fremover alene omhandle spørgsmål vedrørende administration og tilsyn i relation til mediestøtte i form af driftstilskud.

### Til § 2

Bestemmelsen angiver forslagets ikrafttrædelsestidspunkt. Ikrafttrædelsestidspunktet vil medføre, at lovændringen vil få virkning fra starten af 2023, hvilket er hensigtsmæssigt af bevillingsmæssige og administrative grunde.

**Bilag 1**

|  |
| --- |
| **Forslaget sammenholdt med gældende lov** |
| *Gældende formulering* | *Lovforslaget* |
|  | **§ 1**I Inatsisartutlov nr. 20 af 28. november 2016 om mediestøtte, foretages følgende ændringer: |
|  **§ 1.** Der kan efter ansøgning herom ydes mediestøtte i form af projekttilskud og driftstilskud.  *Stk. 2.* Ved projekttilskud forstås tilskud til en aktivitet, der afvikles over en afgrænset periode med et konkret mål eller slutresultat. *Stk. 3.* Ved driftstilskud forstås tilskud til dækning af udgifter til løbende drift, herunder udgifter til personale og lokaler. *Stk. 4.* Tilskud ydes inden for en på finansloven fastsat bevilling til projekttilskud henholdsvis driftstilskud. | **1.** § 1affattes således:” **§ 1.** Der kan efter ansøgning herom inden for en på finansloven fastsat bevilling ydes mediestøtte i form af et årligt driftstilskud til landsdækkende, trykte medier, der har til formål af fremme formidling af samfundsmæssige oplysninger, den demokratiske debat og alsidighed i mediebilledet. *Stk. 2.* Ved driftstilskud forstås generel produktionsstøtte i form af tilskud til dækning af udgifter til løbende drift, herunder udgifter til personale og lokaler.” |
|  **§ 2.** Tilskud ydes til selvstændige, uafhængige, trykte eller skrevne internetbaserede nyheds- og aktualitetsmedier, hvis indhold er redigeret til et grønlandsk publikum eller har et grønlandsk perspektiv på udenlandske begivenheder. | **2.** *§ 2, stk. 1*,affattes således:” Tilskud ydes til selvstændige, uafhængige, trykte nyheds- og aktualitetsmedier, hvis indhold er redigeret til et grønlandsk publikum eller har et grønlandsk perspektiv på udenlandske begivenheder.”. |
|  *Stk. 5.* Ved skrevne internetbaserede medier forstås internetbaserede medier, der fortrinsvis består af tekstindhold. Billeder og lyd kan indgå i mindre omfang, hvis det understøtter tekstindholdet.  | **3.** *§ 2, stk. 5*, ophæves. |
| **Kapitel 2***Fælles betingelser for tilskud* **§ 3.** Det er en betingelse for modtagelse af tilskud, at:1) mediet har hjemsted i Grønland,2) mediet i hele støtteperioden har en ansvarshavende redaktør,3) mediet har redaktionelle medarbejdere, som sammen med den ansvarshavende redaktør har et samlet timetal, der udgør mindst 3 årsværk, medmindre ansøgeren har opstartet sin virksomhed i ansøgningsåret eller året inden ansøgningsåret,4) udgivelserne indeholder selvstændigt journalistisk bearbejdet stof, som primært omhandler politiske, samfundsrelaterede og kulturelle temaer, hvor mindst halvdelen af indholdet består af redaktionelt stof, hvori ikke medregnes reklamer, i form af artikler inden for et bredt emneområde og med fokus på behandling af aktuelt nyhedsstof,5) udgivelserne henvender sig til en bred kreds af brugere og ikke alene mod bestemte erhvervs- eller faggrupper, medlemmer af arbejdstager-, arbejdsgiver- eller brancheorganisationer, politiske partier eller ansatte i forskellige institutioner, og6) udgivelserne som minimum foreligger på grønlandsk. *Stk. 2.* Tilskud kan betinges af vilkår knyttet til tilskudsbevillingen.**Kapitel 3***Projekttilskud**Anvendelsesområde* **§ 4*.***Projekttilskud kan gives til projekter, der har til formål at fremme den skrevne, herunder internetbaserede, formidling af samfundsmæssige oplysninger, den demokratiske debat og alsidighed i mediebilledet. **§ 5.** Tilskuddet ydes til etablering eller udvikling af et projekt. *Stk. 2.*  Tilskud til etablering ydes til projekter, herunder etablering af nyhedsmedier, som har til formål at formidle selvstændigt journalistisk bearbejdet stof. *Stk. 3.* Tilskud til udvikling ydes til projekter, som har til formål at omstille eller udvikle eteksisterende, selvstændigt nyhedsmedium. *Stk. 4.* Der kan tillige ydes tilskud til forundersøgelser vedrørende projekter, der er omfattet af stk. 2 eller 3.  *Stk. 5.* Tilskud kan ikke ydes som generel produktionsstøtte i form af driftstilskud til den pågældende medieaktørs virksomhed.*Tilskudsbetingelser*  **§ 6.** Til projekter, der falder inden for lovens anvendelsesområde, kan der ydes tilskud på op til 70 % af budgettet for det tilskudsberettigede projekt, hvis betingelserne herfor i kapitel 2 samt §§ 7, 8 og 11 er opfyldt. **§ 7.** Det er en betingelse for modtagelse af projekttilskud, at:1) mediet udkommer mindst 1 gang månedligt, eller har daglige opdateringer, hvis der er tale om et internetbaseret medie,2) mediet stilles til rådighed i hele landet på ens vilkår for brugerne og er tilgængeligt for alle,3) ansøger fremviser en økonomisk bæredygtig forretningsplan for medieprojektet, der sandsynliggør, at projektet kan gennemføres som planlagt, og4) ansøger opfylder eventuelle vilkår for tilskudsbevillingen. **§ 8.** Et projekt, som har modtaget tilskud, kan bevilges tilskud yderligere 2 gange, hvis projektet ikke allerede er gennemført. *Stk. 2.* Hvis samme medie søger om tilskud til flere end 1 projekt i samme år, skal ansøgningerne indgives i en prioriteret rækkefølge.*Tildelingsudvalg* **§ 9.** Naalakkersuisut nedsætter et tildelingsudvalg, som på et årligt møde behandler indkomne ansøgninger om projekttilskud og træffer afgørelse om tildeling af tilskud. *Stk. 2.* Naalakkersuisut fastsætter en forretningsorden for udvalget. *Stk. 3.* Udvalgets afgørelser kan ikke indbringes for anden administrativ myndighed. *Stk. 4.* Naalakkersuisut stiller sekretariatsbistand til rådighed for udvalget. **§ 10.** Tildelingsudvalget består af 3 medlemmer, som udpeges af Naalakkersuisut efter indstilling fra:1) Ilisimatusarfik indstiller et medlem med samfundsfaglig indsigt.2) Medieforbundet indstiller et medlem med mediefaglig indsigt.3) Advokatforeningen i Grønland indstiller et medlem med juridisk og driftsøkonomisk indsigt. *Stk. 2.* Medlemmerne af udvalget skal være fyldt 18 år, må ikke være medlemmer af eller kandidater til Inatsisartut, Folketinget eller kommunalbestyrelser og må ikke de seneste 5 år fra indstillingstidspunktet have været i et økonomisk forhold til medier i Grønland. Et medlem af udvalget, som måtte indtræde i et sådant økonomisk forhold til et medie, skal straks udtræde af udvalget, hvorefter der udpeges et nyt medlem, jf. stk. 1. *Stk. 3.* Medlemmerne af udvalget udpeges for en periode af 2 år, jf. dog § 24, stk. 3. Medlemmerne kan genudpeges. *Stk. 4.* Medlemmerne af udvalget honoreres i form af vederlag, dagpenge og godtgørelse for rejseudgifterne efter reglerne i kapitel 7 i landstingslov om vederlag m.v. til medlemmer af Landstinget og Landsstyret m.v.*Ansøgningsprocedure* **§ 11.** Ansøgning om tilskud skal være modtaget i tildelingsudvalgets sekretariat, jf. § 20, senest den 1. maj i det kalenderår, hvor projektet påbegyndes. *Stk. 2.* Der skal fremsendes særskilt ansøgning for hvert projekt, der søges støtte til. Ansøgning skal være skriftlig. *Stk. 3.* Ansøgningen skal være vedlagt:1) en detaljeret projektbeskrivelse,2) budget og finansieringsplan,3) det ansøgende medies regnskab for det foregående kalenderår, medmindre mediet etableres i ansøgningsåret og4) angivelse af ansøgers bankkonto.*Regnskab og revision* **§ 12.** Modtagere af tilskud skal til Naalakkersuisut indsende et underskrevet regnskab for tilskuddets anvendelse senest 3 måneder efter projektets gennemførelse. *Stk. 2.* Regnskabet skal være revideret af en statsautoriseret eller registreret revisor, hvis der er modtaget kr. 150.000 eller derover i tilskud. **§ 13.** Revision skal foretages i overensstemmelse med god revisionsskik. *Stk. 2.* Ved revisionen skal det blandt andet efterprøves om:1) tilskuddet er anvendt til formålet,2) tilskudsbetingelserne er opfyldt,3) regnskabet for projektet er korrekt og uden væsentlige fejl og mangler,4) modtageren af tilskuddet har udvist skyldige økonomiske hensyn, således at projektets gennemførelse ikke har været uforholdsmæssigt udgiftskrævende, og5) de oplysninger, som modtageren af tilskud har meddelt Naalakkersuisut om projektet, er dokumenterede. *Stk. 3.* Naalakkersuisut foretager stikprøvekontrol af regnskaberne. **§ 14.** For et tilskud på under kr. 150.000 skal der ikke udføres revision. *Stk. 2.* Modtageren af tilskud indestår ved sin underskrift på regnskabet for, at regnskabet erretvisende, og at tilskuddet er brugt til formålet. *Stk. 3.* Hvis modtageren af et tilskud på under kr. 150.000 har modtaget tilskud fra en eller flere andre tilskudsydere, skal der fremsendes dokumentation herfor til Naalakkersuisut. *Stk. 4.* Naalakkersuisut kan pålægge modtageren af tilskud at udfylde og indsende et af Naalakkersuisut fremstillet afrapporteringsskema efter afvikling af projektet. | **4.** Kapitel 2 og 3 ophæves. |
| Kapitel 4*Driftstilskud* | **5.** Overskriften til kapitel 4 affattes således:*”Tilskudsbetingelser, ansøgningsprocedure og udbetaling”* |
| *Anvendelsesområde**Tilskudsbetingelser* | **6.** Overskriften til § 15§ 16 ophæves. |
|  **§ 16.** Det er en betingelse for modtagelse af driftstilskud, at:1) mediet udkommer i trykt form mindst 1 gang månedligt i hele landet,2) ansøgning om driftstilskud er modtaget af Naalakkersuisut inden for den herfor fastsatte frist, jf. § 17, stk. 1, og3) at Naalakkersuisut senest samtidig med ansøgningen om tilskud har modtaget ansøgers seneste revisorpåtegnede regnskab og nødvendig dokumentation, jf. § 17, stk. 2 og 3. | **7.** § 16affattes således:” **§ 16.** Det er en betingelse for modtagelse af tilskud, at: 1) mediet har hjemsted i Grønland,2) mediet i hele støtteperioden har en ansvarshavende redaktør,3) mediet har redaktionelle medarbejdere, som sammen med den ansvarshavende redaktør har et samlet timetal, der udgør mindst 3 årsværk, medmindre ansøgeren har opstartet sin virksomhed i ansøgningsåret eller året inden ansøgningsåret,4) udgivelserne indeholder selvstændigt journalistisk bearbejdet stof, som primært omhandler politiske, samfundsrelaterede og kulturelle temaer, hvor mindst halvdelen af indholdet består af redaktionelt stof, hvori ikke medregnes reklamer, i form af artikler inden for et bredt emneområde og med fokus på behandling af aktuelt nyhedsstof,5) udgivelserne henvender sig til en bred kreds af brugere og ikke alene mod bestemte erhvervs- eller faggrupper, medlemmer af arbejdstager-, arbejdsgiver- eller brancheorganisationer, politiske partier eller ansatte i forskellige institutioner, 6) udgivelserne som minimum foreligger på grønlandsk,7) mediet udkommer i trykt form mindst 1 gang månedligt i hele landet,8) ansøgning om driftstilskud er modtaget af Naalakkersuisut inden for den herfor fastsatte frist, jf. § 17, stk. 1, og9) at Naalakkersuisut senest samtidig med ansøgningen om tilskud har modtaget ansøgers seneste revisorpåtegnede regnskab og nødvendig dokumentation, jf. § 17, stk. 2 og 3. *Stk. 2.* Tilskud kan betinges af vilkår knyttet til tilskudsbevillingen.”. |
| **Kapitel 5***Administration, tilsyn og sanktioner**Projekttilskud* | **8.** Overskriften til kapitel 5 affattes således:**”Kapitel 5***Administration og tilsyn”* |
|  **§ 20.** Administrationen af tilskudsordningen varetages af Naalakkersuisut som sekretariat for tildelingsudvalget. *Stk. 2.* Det påhviler modtager af tilskud straks at meddele Naalakkersuisut, hvis der sker væsentlige ændringer i de oplysninger, der har dannet grundlag for tildeling af tilskud. **§ 21.** Tildelingsudvalget fører tilsyn med anvendelse af tilskuddet, overholdelse af reglerne om projekttilskud i henhold til denne lov og eventuelle vilkår for tilskuddet. *Stk. 2.* Tildelingsudvalget kan til enhver tid afkræve modtageren af tilskuddet oplysninger, der er nødvendige til varetagelse af tilsynet i forhold til det projekt, der er ydet tilskud til. | **9.** §§ 20-22 ophæves. |
| *Driftstilskud* **§ 23.** Naalakkersuisut fører tilsyn med anvendelse af tilskuddet, overholdelse af reglerne om driftstilskud i henhold til denne lov og eventuelle vilkår for tilskuddet. *Stk. 2.* Naalakkersuisut kan til enhver tid afkræve modtageren af tilskuddet oplysninger, der er nødvendige til varetagelse af tilsynet i forhold til det år, der er ydet tilskud til. | **10.** § 23 affattes således:” **§ 23.** Naalakkersuisut fører tilsyn med anvendelsen af tilskuddet, overholdelse af reglerne om tilskud i henhold til denne Inatsisartutlov og eventuelle vilkår for tilskuddet. *Stk. 2.* Naalakkersuisut kan til enhver tid afkræve modtageren af tilskuddet oplysninger, der er nødvendige til varetagelse af tilsynet i forhold til det år, der er ydet tilskud til.” |
|  | **§ 2**Inatsisartutloven træder i kraft den 1. januar 2023.  |

**Bilag 2**

**Høringsnotat**

Lovforslaget har i perioden xx. 2022 til xx. xxxx 2022 været i høring hos følgende høringsparter:

Formandens Departement

Departementet for Finanser

Departementet for Boliger og Infrastruktur

Departementet for Forskning og Miljø

Departementet for Sundhed

Departementet for Fiskeri, Fangst og Landbrug

Departementet for Erhverv

Departementet for Sociale Anliggender og Justitsområdet

Departementet for Mineralske Råstoffer

Departementet for Udenrigsanliggender og Energiområdet

Grønlands Erhverv (GE)

SIK

Kommune Kujalleq

Kommuneqarfik Sermersooq

Qeqqata Kommunia

Avannaata Kommunia

Kommune Qeqertalik

Nuuk Internationale Friskole

NUSUKA

Ilisimatusarfik

TP Medieforbundet i Grønland,

NTK

Sermitsiaq AG

KNR

Grønlands Forfatterforening

Iglo Magazin

qeqqa.gl

Q-offset.

Der er ved høringsfristens udløb modtaget svar fra følgende høringsparter: